**Som Arrels critica les publicacions masclistes d’un regidor de Bellreguard a les xarxes socials**

El col·lectiu feminista exigeix a l’edil Paco Moratalla que demane disculpes pels missatges ofensius del seu perfil

‘Som Arrels’, el col·lectiu feminista de Bellreguard, ha denunciat que el regidor del Partit Popular, Paco Moratalla, haja compartit als seus perfils de les xarxes socials publicacions fent burla de les violacions, a més de missatges masclistes i també xenòfobs.

Des del col·lectiu argumenten que “el passat 9 de maig vam agrair que s’aprovara des de l’Ajuntament la nostra proposta de rebutjar la sentència de la Manada, amb el suport de tots els grups”. No obstant això, “Paco Moratalla compartia hores després al seu Facebook una imatge satírica que feia burla de la burundanga, la droga més utilitzada pels violadors per anul·lar completament la voluntat de les víctimes”.

A més a més, al perfil d’aquesta xarxa social del regidor també es poden trobar més imatges i publicacions amb contingut masclista i xenòfob, qüestionant el moviment feminista, demanant la deportació d’immigrants o degradant la figura de la dona, entre d’altres.

Des de ‘Som Arrels’ reclamen que Moratalla done explicacions al respecte i demane disculpes, no sols per anar en contra dels drets humans, sinó a més per promoure-ho públicament. “No es pot permetre que una persona que representa al poble compartisca aquest tipus de missatges insultants i degradants a les seues xarxes socials”, ha sentenciat el col·lectiu.

**12 de maig de 2018**